कलेक्टर के आदेश बेअसर, दो माह मेंं सिर्फ 11 गांव को मिला पानी
अब भी 41 नल जल योजना चालू होने का इंतजार
ईई बोले- पंचायत और बिजली कंपनी की ढिलाई से आ रही दिक्कत
भास्कर संवाददाता | श्योपुर
जिले में लंबे समय से बंद अधिकांश नल जल योजना के मुद्दे पर जिला योजना समिति की पिछली बैठक में भारी हंगामा हुआ था। इसके बाद जिला प्रशासन ने इस मसले पर गंभीरता दिखाई। कलेक्टर पीएल सोलंकी ने कलेक्टोरेट में पेयजल व्यवस्था को लेकर बुलाई बैठक मेें बरसों से बंद नल जल योजनाओं को हर हाल में 15 दिन में चालू कराने के निर्देश दिए।
इसके साथ ही जनपद एवं जिला स्तर पर अफसरों की जवाबदारी तय की गई। लेकिन प्रशासन की तमाम कवायद के बावजूद पिछले दो महीने में महज 11 नल जल योजनाएं ही शुरू हो पाई है। जिलेभर में अभी भी 41 नल जल योजनाएं बंद पड़ी है। करोड़ों रुपए खर्च कर स्थापित की गई नल जल योजनाएं पीएचई विभाग, ग्राम पंचायत और बिजली वितरण कंपनी की लापरवाही से बंद है। कस्बों से लेकर गांवों तक लोगों को पानी के लिए भारी जद्दोजहद करनी पड़ रही है। जबकि कई जगह ग्रामीणों को पीने लायक पानी की जुगाड़ के लिए लंबा सफर तय करना पड़ता है। तेजी से गिरते भूजल स्तर के कारण ग्रामीण क्षेत्र में हैंडपंप भी नाकाम होने से ग्रामीणों की मुश्किलें दिनोंदिन बढ़ती जा रही है। उधर पीएचई विभाग के ईई का इस बारे में कहना है कि हमने अपना काम कर दिया है, वर्तमान में नल जल योजनाएं सुचारू नहीं होने की वजह ग्राम पंचायत और बिजली कंपनी की ढिलाई है।
उल्लेखनीय है कि जिले के श्योपुर, विजयपुर एवं कराहल ब्लॉक में कुल 183 गांवों में नलजल योजना, स्पॉट सोर्स एवं मुख्यमंत्री पेयजल योजनाएं संचालित है। लेकिन वर्तमान में 142 नल जल योजना ही लोगों को पानी दे पा रही है। जिला योजना समिति की विगत बैठक में सदस्यों ने इस मुद्दे को पुरजोर ढंग से उठाया था। इसके बाद कलेक्टर पीएल सोलंकी ने कलेक्टोरेट में नल जल योजनाओं की समीक्षा बैठक बुलाई।
जिसमें सभी नल जल योजनाओं के सुचारू संचालन एवं बंद योजनाओं को चालू कराने के लिए ब्लॉक स्तर जनपद पंचायत सीईओ तथा जिला स्तर पर जिला पंचायत के मुख्य कार्यपालन अधिकारी की जिम्मेदारी तय की गई। इसके लिए ग्राम पंचायत और पीएचई विभाग के माध्यम से योजनावार एस्टीमेट प्रशासन को भेजने तथा सभी बंद नल जल योजनाएं 15 दिन में हर हाल में शुरू कराने की बात तय हुई थी। लेकिन गुजरे दो महीने में सिर्फ 11 नल जल योजना ही शुरू कराई जा सकी है। अभी भी 41 गांवों में लोगों को बरसों से बंद नल जल योजना शुरू होने का बेसब्री से इंतजार है।
ग्रामीण क्षेत्र में 600 हैंडपंप खराब होने से पानी का संकट
तेजी से गिरते भूजल स्तर के कारण हैंडपंप भी पानी की जगह हवा फेंकने लगे है। पीएचई विभाग के मुताबिक वर्तमान में जिले में लगभग 600 हैंडपंप खराब है। जबकि ग्रामीण क्षेत्र में स्वच्छ पेयजल अभियान चला रही स्वयंसेवी संस्थाओं के अनुसार खराब हैंडपंपों की संख्या 800 से अधिक हैं। विभागीय आंकड़े जिले में कुल 5781 हैंडपंप लगे हुए हैं। इनमें 5183 हैंडपंप चालू हालत में बताते हैं।
इन गांवों में बरसों से बंद हैं नलजल योजनाएं
जिले ग्राम जावदेश्वर, जलालपुरा, टोंगनी, गांवड़ी, कुंहांजापुर, रतोदन, महाराजपुरा, शाहपुरा , उदोतपुरा, हलगांवड़ा, जानपुरा, झिरन्या, रजपुरा, मसावनी, दांती, बांसेड़, रानपुरीमाफी, चकरामपुरा, हीरापुर, निमानिया, गोहर, गोहटा, दिमरछा, गोहरा, ढोढर, अर्रोदरी, रघुनाथपुर, हीरापुरा, टर्राकला, घूघस, सुनवई, दांतेटी, पालपुर, लादर, सुमरेरा, पिपरवास, हुल्लपुर, रिझेंटा, खैरोदाकला, सुठारा और सिमरई समेत 41 गांवों में लोगों को दम तोड़ चुकी नल जल योजनाएं सुचारू होने का इंतजार है।
नलजल योजना शुरू कराने हम काम बराबर कर रहे हैं
जिले में बंद नलजल योजनाओं को शुरू कराने की दिशा में हम अपना काम बराबर कर रहे हैं। कई जगह बिजली की समस्या और संबंधित ग्राम पंचायतों की लापरवाही के कारण दिक्कत आ रही है। इसके लिए जल्द ही जिला मुख्यालय पर बैठक आयोजित कर जरूरी कदम उठाए जाएंगे। केआर गोयल, ईई, पीएचई विभाग, श्योपुर
hin_Deva hin_Deva bho_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva